L’Espai Cultural Coves del Batà de Paterna acull una exposició sobre el comportament dels sers humans durant els últims anys
04/12/2015

# L’Espai Cultural Coves del Batà de Paterna acull una exposició sobre el comportament dels sers humans durant els últims anys

[![Foto Coves del Batà](/images/noticias/2015/12/coves-del-bata.jpg)](/images/noticias/2015/12/coves-del-bata.jpg)

04.12.2015

A través d’una sèrie d’escultures realitzades en acer corten i alumini, l’artista Moisés Gil tracta de fer reflexionar a l’espectador sobre la necessitat de ser millors persones

L’Espai Cultural Coves del Batà acull, des del 18 de desembre i fins al 23 de gener, una exposició d’escultures a càrrec de l’artista de Cocentaina i professor del Departament d’Escultura de la Universitat Politècnica de València, Moisés Gil qui, a través de l’escultura, ens ofereix la seua particular visió i percepció de la societat contemporània.

Davall el títol "l’èsser Humà descontextualitzat", l’autor pretén fer reflexionar a l’espectador i fer-ho coparticipant de la seua obra, en la que ha intentat plasmar les diferents actituds, pensaments, sensacions i vivències a què el ser humà s’enfronta en els seus moments més difícils.

“L’exposició és el resultat d’una investigació sobre els comportaments socials dels sers humans enfront de les imposicions i condicionaments antisocials, el retall de les llibertats individuals, la llibertat d’expressió, la globalització o la involució dels èxits socials”, ha destacat Moisés Gil. “Si veiem les peces sota esta perspectiva, observarem en algunes desesperació, en altres relaxament o en altres algunes actituds dels sers humans enfront d’esta societat tan condicionada”, ha puntualitzat.

Amb una sèrie d’escultures realitzades en acer corten i alumini, l’artista mostra “un diàleg entre el que està deteriorant-se, com l’acer, i quelcom que renaix i és nou, com l’alumini, en l’interior del ser humà, este necessita una regeneració paral•lela a la necessitat de canvi social”. Es tracta d’un conjunt d’intencions semàntiques són amb les que tracta l’escultor amb la seua obra i transmetre’ns el missatge essencial: "ser millors persones però, sobretot, ser lliurepensadors"

Amb una dilatada trajectòria artística amb més de 100 exposicions individuals realitzades en les principals capitals espanyoles i europees, Gil també ha participat en exposicions col•lectives i fires internacionals a Europa, Àsia i Amèrica. La seua obra pot veure’s en museus d’Espanya, Alemanya i Estats Units, un recorregut artístic en què ha rebut 18 premis d’escultura en certàmens nacionals i internacionals.